《雨中游小云居》
宋代·苏辙

卖酒高安市，早岁逢五秋。
常怀简书畏，未暇云居游。
十载还上都，再谪仍此州。
废斥免羁束，登临散幽忧。
乡党二三子，结束同一舟。
雨余江涨高，林薄烦撑钩。
积阴荐雷作，两山乱云浮。
雨点落飞镞，江光溅轻沤。
笑语曾未毕，风云遽谁收。
舟人指松桧，古刹依林丘。
老僧昔还住，晚饭迎淹留。
食菜吾自饱，馈肉烦贤侯。
严城迫吹角，归棹随轻鸥。
联翩阅村坞，灯火明谯楼。
肩舆践积甃，涂潦分潜沟。
居处方自适，未知厌拘囚。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。